​Det kan være en rigtig god investering at rive kriminalitetstruede unge væk fra deres vante miljø og placere dem under sydens sol, siger LOS.

”Flot, en belønning for at lave ballade”, ”Galskaben har ingen ende” og ”Fandeme pinligt, Holstebro!”.

Vrede kommentarer strømmer ud på sociale medier, efter det er kommet frem, at Holstebro Kommune har betalt 400.000 kroner for at sende fire unge ud af byen over sommeren.

De fire unge blev mandsopdækket af pædagoger og sendt på ture til Cypern, Hamborg og København, fordi politiet frygtede, at der ville opstå ballade, hvis de havde en hel sommer uden opsyn.

Men det er altså ikke ren galskab at sende kriminalitetstruede unge på ferie på kommunekassens regning, siger Jacob Lomholt, som er konsulent hos LOS, interesseorganisationen for private opholdssteder, botilbud og skolebehandlingstilbud i Danmark

Faktisk er det helt normalt at sende unge af sted.

- Det kan godt være svært for udeforstående at se, hvorfor kriminelle skal have gratis rejser sydpå, men det altså ikke bare ren charter. Der er en god og fornuftig mening med det, siger han.

Godt at gøre de unge usikre

Ifølge Jacob Lomholt får opholdsstederne jævnligt henvendelser fra kommuner om, at unge er på vej ud i kriminalitet, og at de derfor akut skal fjernes fra deres eget miljø.

En ung fra Nordvest ville stikke af, hvis man placerede ham eller hende i et shelter midt i en svensk skov Jacob Lomholt, konsulent hos LOS

Enten er miljøet til fare for dem, eller også er de til fare for miljøet. Og her er rejser et blandt flere rigtig gode redskaber, siger konsulenten:

- Det er svært at trænge ind til de her unge, fordi de ofte ikke stoler på voksne. Derfor prøver man at placere dem et sted, hvor de har brug for voksenhjælp for at kunne begå sig. Som for eksempel i et land, hvor de ikke kender sproget. På den måde har man chancen for at skabe en tillid og en referenceramme, man kan bygge videre på. Så man kan starte en god udvikling, siger Jacob Lomholt og fortsætter:

- Lader man dem blive i deres eget miljø, risikerer man, at de begår mere kriminalitet, og det kan ende med at blive meget dyrere end en enkelt rejse.

De fleste ville stikke af fra et shelter

LOS ønsker ikke at udtale sig om den konkrete sag i Holstebro, da de ikke ved, hvem de unge er, eller hvad der præcist har ligget til grund for den høje pris.

Men der kan være gode årsager til, at man tager unge med til sydens sol i stedet for eksempelvis et billigt shelter i en skov i Sverige, lyder det.

Det lyder jo umiddelbart rigtig lækkert med en rejse, men der er ikke meget ferie over det Jacob Lomholt, konsulent hos LOS

- Det ville være rigtig godt for den pædagogiske indsats at have nogle dage i en skov, men det er svært at overbevise den unge om, at det er en god idé. For det er utrygt for dem, og det vil de gå langt for at undgå. Derfor må man prøve at skabe nogle rammer, som den unge ikke stikker af fra, siger Jacob Lomholt.

Han har selv har været med flere kriminalitetstruede unge på vandreture og skiferier. Og han har set, hvordan det virker at være af sted. Langt væk hjemmefra.

- Det lyder jo umiddelbart rigtig lækkert med en rejse, men det er rigtig hårdt arbejde, og der er ikke meget ferie over det. Man oplever, at de unge bliver usikre på den type rejser og griber ud efter voksenhjælp, og der skal vi være klar til at gribe dem.